Bacil (raper)

**Martin Ivanič** (* 6. február 1981, Bratislava), známy najmä pod umeleckým menom **Bacil**, je slovenský raper a člen skupín Drvivá Menšina a Názov Stavby. V roku 2008 vydal svoj prvý sólový album *[[Poézia Ulice]]* a v roku 2012 spoločný album *[[Abnormal]]* s raperom Rakbym.

## Hudobná kariéra
### 1996 – 2007: Začiatky, Drvivá Menšina a Názov Stavby
Okolo roku 1996 DNA, Bacil a Šegy 100 spolu vytvorili rapové trio Vandali. Ku skupine sa neskôr pridal Viktor Hazard a skupina zmenila svoj názov na Drvivá Menšina. Viktor Hazard neskôr odchádza zo skupiny. Skupina začala vystupovať na diskotékach a baroch a nahrala demo kazetu *Zakázané ovocie*. Neskôr skupina spoznáva členov L.U.Z.Y. a v roku 1999 zakladajú spolu skupinu Názov Stavby. Skupiny začali spolu koncertovať ako Názov Stavby, objavili sa aj na pár výberovkách. V roku 2000 vydávajú prvý vinyl, v roku 2001 *[[LúzaDrviváMenšina Demo CD]]* a v roku 2003 album *[[Reč naša]]*.

Spolu s Drvivou Menšinou vydal dva albumy, *Menej je niekedy viac* v roku 2005 a *[[V centre diania]]* a spravili spolu 5 videoklipov.
### 2008 – 2013: Sólo a album s Rakbym
Začiatkom roka 2008 sa na internet dostala skladba „V mojom meste“ a neskôr aj informácie o pripravovanom sólo albume, ktorý mal pôvodne vyjsť ešte na jar roku 2008. Album *[[Poézia Ulice]]*, ktorému predchádzal singel s rovnakým názvom, nakoniec vyšiel 1. júla 2008 pod vydavateľstvom Bottleshop records. Ako hostia na albume sa objavili DNA, Otecko, Čistychov, Supa, Stoka, Berezin, Slipo, Šegy 100, Danosť a iní. O produkcie sa postarali G-Bod, Deryck, Grimaso, Abe a Danosť. K skladbe „Nesprávny ťah“ bol urobený videoklip, ktorý mal premiéru v decembri 2008.

V roku 2009 sa objavil ako hosť na albume *[[Sekvencie]]* od producenta G-Boda a koncom roka sa dostalo von video k skladbe „Som s5“ s informáciami a ďalšom projekte, EP *[[SuperB]]*. EP vyšlo začiatkom roka 2010 s hosťami ako Majk Spirit, Vladis, DNA, Rakby a o produkcie sa postarali Deryck, G-Bod, Creame, Abe a Ondryk. Po predošlej tvorbe Bacil naznačil experimentálnejší, elektronickejší smer, v ktorom pokračoval aj na albume *[[Abnormal]]* s Rakbym. EP bolo k dispozícii na voľné stiahnutie.

Začiatkom roku 2011 dal von skladbu „Z ulice“, ktorá bola ukážkou z pripravovaného mixtapu „Streettape“. Ku skladbe bolo neskôr spravené aj video a v skladbe bola spomenutá v jednej vete hip-hopová skupina Dramatikz, čo neskôr viedlo k dissu zo strany Radikala, člena Dramatikz. Bacil na diss ale nikdy nereagoval žiadnou skladbou.

Neskôr, koncom roka 2011, vypustil s Rakbym prvý klip zo spoločného projektu ku skladbe „Ukáž mi“. Skladba vyvolala zmiešané reakcie, mimo iného aj kriticky ladený článok na webe Hip-Hop.sk. Skladba sa dočkala aj hranosti v rádiách, v prvom týždni obsadila v slovenskej TOP 100 88. priečku a v rebríčku domácich skladieb 12. miesto. V roku 2012 nasledovali ďalšie videá k skladbám „Posledný panák“, „Zahoď za hlavu“, „Love“, „365 dní“ a „Flow“. Album *[[Abnormal]]* vyšiel 28. mája 2012 pod Bottleshop records a ako hostia sa na ňom predstavili Nicole, Vilsy, Suvereno, El Nino a Samuel Tomeček. O produkcie sa postarali  Sukowach, Grimaso, Oliver Fillner, Gary, Palio a Creame. Deň pred vydaním albumu sa na internet dostal aj videosnippet.

9. júla mal premiéru videoklip k skladbe „Party“ od DJ Live, kde Bacil & Rakby hosťovali. Videoklip mal ku septembru 2013 viac ako 563 000 prehratí na YouTube. V roku 2013 pracoval na sólových veciach, v 25. apríla bol vypustený videoklip ku skladbe „Zachráň ma“, ktorý ma ku septembru 2013 viac ako 819 000 prehratí na YouTube. Skladba bola hraná v slovenských rádiách, v TOP 100 sa najvyššie umiestnila v treťom týždni, na 57. mieste priečku a v rebríčku domácich skladieb 6. miesto. 14. septembra vydal ďalší videoklip ku skladbe „Out of control“, kde hosťoval americký spevák Josh O'Connor a 25. septembra videoklip k skladbe „Moja vec“.

## Spory a beefy
### Prečo Ne?!
Začiatkom roka 2008 vyšlo EP *Luxus* od skupiny Prečo Ne?!, kde raper Edi Metalíza v skladbe „NeMiJe“ so skupinou Moja Reč spomenul v posmešných narážkach raperov Šegy 100, DNA, Bio, Radikal a v jednom riadku povedal, že rapuje lepšie ako Bacil. Pri tom to aj skončilo, Bacil (ani nikto z raperov spomenutých v skladbe) na skladbu nereagoval nijakým spôsobom.
### Názor z Basy
V apríli roku 2008 sa dostal na internet prvý slovenský disstape, mixtape *Vylez z truhly* od skupiny Názor z Basy, ktorá názvom parodovala pôvodnú Bacilovu skupinu Názov Stavby a mixtape obsahoval aj celú skladbu namierenú proti trom členom Drvivej Menšiny. Bacil na to reagoval v rozhovore, kde povedal, že pre neznámeho interpreta je „brať si do huby“ známe mená jednou z možností zviditeľnenia, no považuje tento druh slávy za rýchlo pominuteľný.
### Radikal
V skladbe „Z ulice“, ku ktorej bol neskôr urobený aj videoklip, Bacil povedal vetu: „Neľúbi sa ti môj štýl, tak máš smolu ku**afix, vypadni do matere p**e, pusti si Dramatikz“. Radikal po šiestich dňoch odpovedal dissom „Legendárna nula“ a verejne vyzval Bacila (a za podobné vyjadrenia aj bratislavských Gramo Rokkaz a Teslu zo žilinskej skupiny Tragikomix), aby ukázal svoje schopnosti na beate. Tiež povedal, že zničil Bacilovi kariéru. Na rozdiel od Gramo Rokkaz, Bacil dodnes nenahral žiadnu skladbu ako odpoveď, len sa vyjadril, že nestojí mu to za to, aby trávil čas nad písaním textu o niekom a že skladba „Z ulice“ nebola mierená konkrétne na Dramatikz, ale na celkovú úroveň slovenského rapu. Neskôr v rozhovore pre mafiarecords povedal, že tou jednou vetou nepovedal nič hanlivé ani urážlivé na adresu Dramatikz.
### Anketa Hip-Hop.sk o roku 2011
Začiatkom roka 2012 bola na Hip-Hop.sk uverejnená anketa, kde mnohé postavy slovenského hip-hopu odpovedali, čo sú podľa nich najlepšie a najhoršie momenty roku 2011. raperi Boy Wonder aj Luzer sa negatívne vyjadrili na adresu Bacila a Rakbyho, keď Boy Wonder v kolónke „Najhorší moment roka“ povedal, že najhorší moment je vždy, keď uverejnia niečo od Bacila a Rakbyho. Luzer takisto napísal ich mená do kolonky „Najhorší moment“. raper Mates naopak spolu s klipmi „Daj peňáz“ od Strapa a „Reštart“ od DNA označil video k skladbe „Ukáž mi“ ako najlepšie video roka. Bacil a Rakby v ankete odpovedali tiež, obaja označili ako najhorší moment roka Delikove video z mladosti (aj keď Bacil označil video Delikovej skupiny „Nočný let“ ako najlepšie video roka). Boy Wonder neskôr na svojom albume *Špinavý poet* mal zopár nepriamych negatívnych narážok na „rapovanie do techna a popu“, čo môže byť narážka na album *[[Abnormal]]*, no v skladbách nepadli žiadne mená a ani jedna strana sa k tomu nevyjadrovala.
### Trac
V novembri 2012 Bacil & Rakby zavesili na svoju oficiálnu stránku na facebooku fotku trebišovského rapera Traca. spolu s mierne výsmešným komentárom. 24. novembra Trac odpovedal dissom „Solídni chlapci“. Tracova skladba sa zatiaľ nedočkala nijakej odozvy, okrem údajného nahlásenia porušenia autorských práv na YouTube zo strany Bacila a Rakbyho, keďže track „Solídni chlapci“ na konci obsahuje úsek z refrénu skladby „Ukáž mi.“ Pôvodná nahrávka uploadnutá na YouTube bola kvôli tomuto nahláseniu zo serveru vymazaná.

### Rytmus, Separ (Gramo Rokkaz) a Momo
Na jeseň 2013 sa  raper Rytmus vo svojom videoblogu „Prečo cením hip-hop?“ negatívne vyjadril na adresu Rakbyho, ten mu odpovedal trackom „Čau, Paťo!“ Odpoveďou Rakbymu na túto skladbu bola spolupráca Rytmusa s bratislavskými rapermi Momom a Separom pod názvom „Škola rapu,“ kde sa okrem Rakbyho, jeho priateľky a ďalších raperov (Kali, Suvereno, Johny Machette) navážali aj do Bacila, ktorému vyčítali jeho hudobné smerovanie, spoluprácu s Rakbym a nereagovanie na Radikalovu skladbu „Legendárna nula“ v roku 2011. Separ sa na konci skladby, ako člen formácie Gramo Rokkaz, postavil aj proti Bacilovým a Rakbyho vyjadreniam, že na počiatku úspechov GR stál Bacil, ktorý nepriamo prinútil Radikala spomenúť aj GR vo svojom diss-tracku „Legendárna nula“.

## Diskografia
### Štúdiové albumy (sólo)

### EP
* 2011: *SuperB*
### Mixtapes
* 2010: *Remixes*
* 2011: *Streettape*
### Štúdiové albumy (Drvivá Menšina)
* 2005: *[[Menej je niekedy viac (album)|Menej je niekedy viac]]*
* 2007: *[[V centre diania]]*

### Štúdiové albumy (Názov Stavby)
* 2003: *[[Reč naša]]* (MadDrum)

### Kolaborácie
* 2012: *[[Abnormal]]* (spolu s Rakbym)

### Ostatné
* 1998: Drvivá Menšina – *Zakázané ovocie* (Demo)
* 2000: Názov Stavby – *[[LúzaDrviváMenšina EP]]* (vinyl) (SubBeats)
* 2000: Názov Stavby – *[[LúzaDrviváMenšina Demo CD]]* (R.O.B.O.VA Lenivá produkcia)
* 2004: Názov Stavby – *[[Reč naša|Reč naša EP]]* (vinyl) (Boombap Rec)
* 2004: Drvivá Menšina – *Daj mi to!!!* (12 singel) (V Sieti Zla)

### Skladby umiestnené v rebríčkoch

## Referencie


Kategória:Slovenskí reperi